ВХ.№354-01-96/8.10.2003 г.						Проект!

З А К О Н

За допълнение на Закона за устройството на държавния бюджет

(обн., ДВ, бр. 67/1996 г., изм. и доп., бр. 46/1997 г.; бр. 154/1998 г.;
бр. 74/2002 г.)

§ 1. Създава се Глава осма:
“Глава осма
ФИСКАЛЕН РЕЗЕРВ”
§ 2. Създават се чл. 52, 53, 54, 55, 56 и 57:
“Чл. 52 (1) Фискалният резерв включва: 
1.	паричните средства в лева и чуждестранна валута по всички текущи и срочни депозити в БНБ и търговските банки на централния бюджет, бюджетните средства на министерствата и ведомствата, Националния осигурителен институт, Националната здравноосигурителна каса и техните извънбюджетни сметки и фондове, определени с годишния закон за държавния бюджет на Република България;
2.	други високоликвидни и нискорискови финансови активи в чуждестранна валута на правителството.
(2) Наличностите по всички текущи и срочни депозити в левове и във валута на бюджетните организации в търговските банки, се обезпечават чрез блокиране на държавни ценни книжа на българското правителство от обслужващите банки в полза на Министерство на финансите. 
(3) Блокирането на държавните ценни книжа се извършва при Българската народна банка и има действие на учреден особен залог върху тях.
(4) Условията, на които трябва да отговарят активите по чл.1, ал.1, т.2, се определят в наредба на министъра на финансите и БНБ.
Чл. 53. Минималният размер на фискалния резерв се определя в закона за държавния бюджет на Република България и не може да бъде по-малък от по-голямото от двете:
1. прогнозните  плащания по главници и лихви по държавния дълг през  съответната бюджетна година  и
2. 85 % от средноаритметичната на годишните прогнозни плащания по главници и лихви по държавния дълг през следващите три години.
Чл. 54. Минималният размер на фискалния резерв, с изключение на средствата на Националния фонд, се депозира/съхранява в БНБ.
Чл. 55 (1) Министърът на финансите може да инвестира превишението на левовите средствата по чл.1, ал.1, т. 1 над размера определен по чл. 2 извън БНБ в размер, съгласуван с БНБ и определян всяка година в закона за държавния бюджет на Република България.
(2) Инвестирането по предходната алинея се извършва чрез публични търгове по ред, определен в наредба на министъра на финансите и БНБ, и съгласувано с БНБ.
Чл. 56. За установяване спазването на лимита по чл. 2 паричните средства и активи, деноминирани в чуждестранна валута, се преизчисляват при:
1.	валутните курсове, използвани за разчетите на бюджета за съответната година, и 
2.	пазарни цени за ликвидните финансови активи.
Чл. 57. Министерството на финансите публикува информация за фискалния резерв ежемесечно. 

Преходни и заключителни разпоредби

§ 3. За бюджетната 2003 година максималният размер на средствата, инвестирани по чл. 4, не може да надвишава 250 млн. лева.

МОТИВИ

	Фискалният резерв достигна размери, значително надвишаващи необходимостта от средства за гарантиране на плащанията по външния дълг и за осигуряване на стабилността на бюджета. Възможността за оптимизиране на управлението на свръхрезервите следва да се обвърже с публичния характер на акумулираните средства и с необходимостта от координиране на тяхното управление с паричната и кредитната политика на БНБ.
	Създаването на ясни правила за целесъобразно и прозрачно определяне на обхвата, режима на поддържане и опериране с фискалния резерв се постига с необходими допълнения в устройствения закон за държавния бюджет.
	Определянето на необходимия минимален резерв се предвижда да става от Народното събрание  в съответствие с публичния характер на средствата. Това ще става ежегодно в зависимост от състоянието на икономиката, тежестта на обслужването на външния дълг на страната и средносрочната  стабилност на бюджета.
	Поставени са изисквания към министъра на финансите за провеждане на разумна инвестиционна политика и ограничения по отношение на поемания риск. Предвиждат се публични процедури за инвестиции в банковия сектор в страната. Поради влиянието върху монетарните баланси инвестициите могат да  се осъществяват само след съгласуване с Централната банка, предвид на възложените й отговорности  с чл. 2 от ЗБНБ.
	Предвижда се минималният размер на фискалния резерв, с изключение на средствата на Националния фонд, да се съхранява във БНБ.
	Необходимостта от прозрачност по отношение на валутните и фискални резерви определя изравняването на режима на оповестяването на тяхното състояние чрез ежеседмични отчети.

			ВНОСИТЕЛИ: Любен Корнезов, Атанас Папаризов, Михаил 						Миков и Румен Овчаров /ПГ на КБ/